CELEX: 32017D2224
Language: ro
Date: 2017-11-30 00:00:00
Title: Decizia de punere în aplicare (UE, Euratom) 2017/2224 a Comisiei din 30 noiembrie 2017 de modificare a Deciziei de punere în aplicare 2014/844/UE, Euratom de autorizare a Maltei să utilizeze anumite estimări aproximative pentru calculul bazei resurselor proprii TVA [notificată cu numărul C(2017) 7861]

2.12.2017   
            
            
               RO
            
            
               Jurnalul Oficial al Uniunii Europene
            
            
               L 318/37
            
         DECIZIA DE PUNERE ÎN APLICARE (UE, Euratom) 2017/2224 A COMISIEI
   din 30 noiembrie 2017
   de modificare a Deciziei de punere în aplicare 2014/844/UE, Euratom de autorizare a Maltei să utilizeze anumite estimări aproximative pentru calculul bazei resurselor proprii TVA
   
      
         [notificată cu numărul C(2017) 7861]
      
   
   (Numai textele în limbile engleză și malteză sunt autentice)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Tratatul de instituire a Comunității Europene a Energiei Atomice,
   având în vedere Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (1), în special articolul 6 alineatul (3) a doua liniuță,
   după consultarea Comitetului consultativ privind resursele proprii,
   întrucât:
   
               (1)
            
            
               În temeiul articolului 387 din Directiva 2006/112/CE a Consiliului (2), în conformitate cu condițiile aplicate în Malta la data aderării sale, acest stat membru poate să continue să scutească operațiunile menționate în anexa X partea B punctul 9 la directiva menționată, atât timp cât aceeași scutire se aplică în oricare dintre statele membre care făceau parte din Comunitate la 30 aprilie 2004. Conform articolului menționat, aceste operațiuni trebuie luate în considerare la stabilirea bazei resurselor proprii provenite din taxa pe valoarea adăugată (TVA).
            
         
               (2)
            
            
               Prin Decizia de punere în aplicare 2014/844/UE, Euratom a Comisiei (3), Malta a fost autorizată să utilizeze procente fixe din baza intermediară pentru calculul bazei resurselor proprii provenite din TVA pentru operațiunile menționate în anexa X partea B punctele 8 și 10 la Directiva 2006/112/CE privind apa publică și transportul de călători.
            
         
               (3)
            
            
               În scrisoarea sa din 25 aprilie 2017, Malta a cerut Comisiei autorizarea de a utiliza anumite estimări aproximative pentru calculul bazei resurselor proprii provenite din TVA pentru operațiunile menționate în anexa X partea B punctul 9 la Directiva 2006/112/CE cu privire la clădiri noi și terenuri construibile. La calculul compensării pentru clădirile noi și terenurile construibile livrate, Malta evaluează prețul terenurilor construibile ca fiind dublu față de prețul clădirilor noi. Calcularea unei valori exacte pentru terenurile construibile ar implica sarcini administrative nejustificate în raport cu incidența operațiunilor respective asupra bazei totale a resurselor provenite din TVA în Malta. Prin urmare, Malta ar trebui să fie autorizată să calculeze baza resurselor proprii provenite din TVA utilizând estimări aproximative în ceea ce privește clădirile noi și terenurile construibile.
            
         
               (4)
            
            
               Din motive de transparență și de securitate juridică, este necesar să se limiteze în timp aplicabilitatea acestei autorizări.
            
         
               (5)
            
            
               Prin urmare, Decizia de punere în aplicare 2014/844/UE ar trebui modificată în consecință,
            
         ADOPTĂ PREZENTA DECIZIE:
   Articolul 1
   În Decizia de punere în aplicare 2014/844/UE, Euratom se inserează următorul articol 2a:
   
      „Articolul 2a
      În scopul calculării bazei resurselor proprii provenite din TVA pentru perioada cuprinsă între 1 ianuarie 2017 și 31 decembrie 2021, Malta este autorizată să utilizeze estimări aproximative în ceea ce privește operațiunile menționate în anexa X partea B punctul 9 la Directiva 2006/112/CE (clădiri noi și terenuri construibile).”
   
   Articolul 2
   Prezenta decizie se adresează Republicii Malta.
   
      Adoptată la Bruxelles, 30 noiembrie 2017.
      
         
            Pentru Comisie
         
         Günther OETTINGER
         
            Membru al Comisiei
         
      
   
   
      (1)  JO L 155, 7.6.1989, p. 9.
   
      (2)  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).
   
      (3)  Decizia de punere în aplicare 2014/844/UE, Euratom a Comisiei din 26 noiembrie 2014 de autorizare a Maltei să utilizeze anumite estimări aproximative pentru calculul bazei resurselor proprii provenite din TVA (JO L 343, 28.11.2014, p. 33).